Vári Attila

*Variációk*

Az ég salakja ez a föld,

mi jó volt benne, már kiégett,

s tavasza ámít, csupa zöld,

de meggyfám násza széltől tépett.

Lilán liheg a liliom:

„az életem az illatom”

s csodálom őt,

a nőszirom nyári-kékből

visszanézve,

hogy már az ősz

méz-színű tájból

lessem a sárguló csodákat,

kikerics mérgű délutánon

a dér-zsoltáros

orgonámat.

Megjött a tél,

nem egyedül,

és jégcsapokon

hegedül,

ne higgyétek,

hogy táncolok,

csak reszketek

és megfagyok.

*Vágy*

A verssor végén rím-pihe:

röp-képtelen, csak osonó,

s mivel a versem álruha,

azt mímelem, hogy csuda jó,

azt mímelem, hogy csuda jó

úgy élni, mint a vándorok,

akiket vágy visz messzire,

a délibábból szőtt hajó.